Urmareste Modifică dimensiunea fontului: Play

Bucureşti, 16 mar /Agerpres/ - România are mult mai multe avantaje competitive decât salariile mici, şi anume forţă de muncă înalt calificată, un mediu de afaceri predictibil, sectoare economice cu valoare adăugată mare şi un cadru fiscal atractiv, afirmă ministrul pentru Mediul de Afaceri, Alexandru Petrescu, într-un comunicat remis AGERPRES.



Ministrul pentru Mediul de Afaceri, Comerţ şi Antreprenoriat a participat joi la întâlnirea reprezentanţilor BMW Group cu companii româneşti din industria IT, pentru încheierea unor parteneriate în vederea dezvoltării de soluţii software cu aplicabilitate în industria auto.



"Prezentul proiect evidenţiază faptul că România este un bun teren pentru investiţii, că România are mult mai multe avantaje competitive decât salariile mici, şi anume forţă de muncă înalt calificată cu o infuzie puternică de absolvenţi din domenii digitale şi tehnologice, un mediu de afaceri predictibil, sectoare economice cu valoare adăugată mare, bine reprezentate în investiţii străine impulsionând totodată dinamica IMM-urilor pe verticală şi orizontală şi un cadru fiscal atractiv", a declarat Alexandru Petrescu.



Potrivit comunicatului, prin acest parteneriat între sectorul IT din România şi BMW Group, România se aliniază tendinţei europene de digitalizare a industriei, proiectul fiind o evidenţă a progresului digital şi tehnologic din ţară şi o recunoaştere internaţională a calităţilor specialiştilor IT care activează în echipele companiilor internaţionale de top.



Industria IT joacă un rol tot mai accentuat în industria auto. BMW Group, companie cu tradiţie în inovaţie şi digitalizare a demarat anul trecut, în România, un amplu proiect de identificare de noi posiblităţi de colaborare cu parteneri şi furnizori din industria software.



"În anul 2007 era prezentată strategia care definea perioada de dezvoltare a companiei BMV Group, inclusiv lansarea brand-ului BMW i şi a programului BMW Efficient Dynamics. În martie 2016 s-a lansat noua strategie pe termen mediu şi lung, Strategy NUMBER ONE > Next, care are digitalizarea în prim plan şi este construită pe baza conceptului A.C.E.S - Autonomous, Connected, Electrified and Shared. Pentru aceasta, BMW Group a dezvoltat o serie de parteneriate strategice importante care să susţină dezvoltarea de tehnologii noi, precum cea a condusului autonom. Tot pentru a susţine dezvoltarea condusului autonom, BMW Group a anunţat în decembrie 2016 deschiderea unui centru de competenţe lângă München. În prezent, BMW Group are aproape 600 de angajaţi în acest domeniu. Majoritatea este reprezentată de dezvoltatori de software - iar numărul acestora este în creştere", se mai arată în comunicatul Ministerului pentru Mediul de Afaceri. AGERPRES/(AS - editor: Andreea Marinescu)